
AVIZ

asupra

proiectului de Lege privind instituirea zilei de 14 noiembrie ca Ziua Dobrogei
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind instituirea zilei de 14 noiembrie ca Ziua Dobrogei, trimis cu adresa nr. PL-x 518 din 27 noiembrie 2013, înregistrat cu nr.4c-11/1402 din 28 noiembrie 2013.
Proiectul de lege a fost adoptat de Senat, în şedinţa din 19 noiembrie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Proiectul de lege are ca obiect de reglementare instituirea zilei de 14 noiembrie ca Ziua revenirii Dobrogei la România. Se propune prin proiect ca autorităţile şi instituţiile publice, inclusiv reprezentanţele diplomatice şi institutele culturale ale României, precum şi alte instituţii româneşti din străinătate să organizeze programe şi manifestări cultural-educative, cu caracter evocator sau ştiinţific.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 9 decembrie 2013.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis cu adresa nr.2167 din 15 noiembrie 2013, conform căruia Guvernul nu susţine adoptarea proiectului de lege şi avizul favorabil, cu observaţii şi propuneri, al Consiliului Legislativ, aviz transmis prin adresa cu nr.735 din 16 iulie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât nu sunt respectate prevederile art. 138 alin. (5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv obligativitatea prezentării fişei financiare, însoţită de ipotezele şi metodologia de calcul utilizată. 
În raport de obiectul şi conţinutul reglementării, proiectul de lege face parte din categoria legilor ordinare.

